<classify> WAZIRI wa Nishati, Dk Medard Kalemani amesema hali ya upatikanaji wa mafuta nchini imeimarika na kwa sasa nchi ina akiba ya mafuta ya kutosha kutumika kwa zaidi ya siku 30.Pia amebainisha kuwa kuanzia mwakani, Shirika la Maendeleo ya Petroli TPDC litaanza kuagiza mafuta nje kama zinavyofanya kampuni zingine za kimataifa. Dk Kalemani aliyasema hayo wakati wa kutangaza uteuzi wa wajumbe wanne wa Bodi ya Ushauri ya Wakala wa Uagizaji wa Mafuta kwa Pamoja PBPA.Hali ya upatikanaji wa mafuta Alisema kuwa hali halisi ya upatikanaji mafuta nchini imeimarika na inaendelea kuimarika kwa kiasi kikubwa siku hadi siku ndani ya kipindi cha miaka minne. Waziri Kalemani alisema kwa sasa akiba ya mafuta iliyopo nchini kwa upande wa mafuta ya petroli ni lita milioni 39 wakati mahitaji na matumizi ya nchi kwa siku ni lita milioni 3.2.Alisema kwa upande wa mafuta ya dizeli akiba iliyopo ni lita milioni 151 wakati mahitaji ya nchi kwa siku ni lita milioni 5.2 wakati akiba ya mafuta ya ndege yaliyopo ni lita milioni 16.8 wakati mahitaji na matumizi ni lita 560,000 kwa siku. Waziri huyo wa nishati alisema kwa upande wa mafuta ya taa akiba iliyopo kwa sasa ni lita milioni 5.3 wakati mahitaji na matumizi kwa siku ni lita 140,000 kwa siku.Kwa ujumla mafuta tuliyonayo yanaweza kututosha kwa siku 30 na kuendelea, kwa hiyo hali ya upatikanaji mafuta imeimarika ndani ya kipindi cha miaka minne hadi leo, alisema.Dk Kalemani alisema pia kumekuwa na mafanikio makubwa ya kuongezeka kwa vituo au bandari za kuingizia mafuta kutoka kituo kimoja cha Bandari ya Dar es Salaam mwaka 2015 hadi kufikia vituo vitatu baada ya kuongezeka kwa bandari ya Tanga na Mtwara.  <topic>: kitaifa 